Yubu 8
Bildad otito ni tim pa Lubaŋa tye atir
1Bildad Lacua ogamo doge kun waco ru,
2"Lok magi ibiloko nio wa awene,
kun lokki winnye calo yamo madit ma kodo matek?
3Lubaŋa pe twero ŋolo kop atir?
Won Twer Ducu timo gin ma pe kakare?
4Nen, litinoni gubedo ka timo bal i kome,
oweko en omiyo can opoto i komgi ma oporo balgi.
5Ka ibiyenyo Lubaŋa,
kun ibako dogi bot Won Twer Ducu,
6ka ii leŋ ma cwinyi atir, adada en bia ci konyi,
bidwoko odi kakare pi kiti ma atir.
7Kadi bed yam i acakki ibedo ki jami manok,
ento i agikki me kwoni ibibedo ki lim mabup.
8"Pienno alegi, peny kwarowa macon,
ci it am ni gin aŋo ma yam kwarogi gubedo ka yenyo;
9pien waŋ wabedo jo ma laworo keken,
pe waŋeyo gin mo, ninowa me bedo i lobo lokke calo tipo.
10Kono iwinyo pwony pa ludoŋo,
ki lok ma giwaco pi ŋecgi matut.
11"Togo twero doŋo ka ma daba pe iye?
Lagada doŋo ka ma pii pe iye?
12Ka pud gilot alota, ma peya gitoŋogi,
giner woko oyot makato ginapita ducu ka pii pe.
13Meno aye yo pa jo ducu ma wigi wil i kom Lubaŋa;
gen pa dano ma pe lworo Lubaŋa bitum.
14Gin ma en geno rom ki uci ma cot woko oyotoyot,
nyo rom ki obwo oboropyen.
15En jeŋŋe i kom ode, ento ode pe cuŋ;
en keto ciŋe me makone, ento pe cun matek.
16Nyo en rom ki doo ma lot matek ka cen oryeny,
ma jaŋe lak, rumo po to woko.
17Lwite odwalle i kom odur gweŋ, en bedo i kin pata.
18Ka gipuro woko ki kakare,
kabedone bikwere woko, kun waco ni,
'An yam peya aneni,'
19ci doo mukene twi i ŋom leyo kakare cut.
Meno aye yomcwiny pa dano ma pe lworo Lubaŋa.
20"Nen, Lubaŋa pe kwero dano ma pe ki bal;
en pe mako cin jo maraco.
21En pud bimiyo dogi poŋ ki nyero,
miyo ibidoŋo oduru me yomcwmy.
22Lewic bimako jo ma dagi,
ki kema pa lutim maraco pe dok binen."